CELEX: 32022R0538
Language: ro
Date: 2022-04-04 00:00:00
Title: Regulamentul de punere în aplicare (UE) 2022/538 al Comisiei din 4 aprilie 2022 privind reînnoirea autorizației pentru benzoatul de sodiu ca aditiv în hrana purceilor înțărcați, o nouă autorizație pentru purceii înțărcați din alte specii de Suidae și de abrogare a Regulamentului de punere în aplicare (UE) nr. 496/2011 (titularul autorizației: Taminco Finland Oy) (Text cu relevanță pentru SEE)

5.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 106/9
               
            
         REGULAMENTUL DE PUNERE ÎN APLICARE (UE) 2022/538 AL COMISIEI
         din 4 aprilie 2022
         privind reînnoirea autorizației pentru benzoatul de sodiu ca aditiv în hrana purceilor înțărcați, o nouă autorizație pentru purceii înțărcați din alte specii de Suidae și de abrogare a Regulamentului de punere în aplicare (UE) nr. 496/2011 (titularul autorizației: Taminco Finland Oy)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:
         
                     (1)
                  
                  
                     Regulamentul (CE) nr. 1831/2003 prevede autorizarea aditivilor pentru hrana animalelor, precum și motivele și procedurile de acordare a unei astfel de autorizații.
                  
               
                     (2)
                  
                  
                     Prin Regulamentul de punere în aplicare (UE) nr. 496/2011 al Comisiei (2), benzoatul de sodiu a fost autorizat pentru o perioadă de 10 ani ca aditiv pentru hrana purceilor înțărcați.
                  
               
                     (3)
                  
                  
                     În conformitate cu articolul 14 alineatul (1) din Regulamentul (CE) nr. 1831/2003, coroborat cu articolul 7 din același regulament, titularul autorizației a depus o cerere de reînnoire a autorizației benzoatului de sodiu pentru purceii înțărcați și pentru o nouă utilizare pentru purceii din alte specii de Suidae, solicitând ca aditivul respectiv să fie clasificat în categoria „aditivi zootehnici” și în grupa funcțională „alți aditivi zootehnici”. Cererea respectivă a fost însoțită de detaliile și de documentele necesare în baza articolului 7 alineatul (3) și a articolului 14 alineatul (2) din respectivul regulament.
                  
               
                     (4)
                  
                  
                     În avizul său din 29 septembrie 2021 (3), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, benzoatul de sodiu nu are efecte adverse asupra sănătății purceilor înțărcați, asupra siguranței consumatorilor sau asupra mediului. Această concluzie poate fi extinsă la animalele aflate în creștere din alte specii de Suidae. Autoritatea a concluzionat că aditivul trebuie să fie considerat sensibilizant pentru piele și că formula sub formă de pulbere a aditivului reprezintă un risc în caz de inhalare. Prin urmare, Comisia consideră că este necesar să fie luate măsuri adecvate de protecție pentru a se preveni efectele negative asupra sănătății umane, îndeosebi în ceea ce privește utilizatorii aditivului. În plus, autoritatea a concluzionat, pe baza datelor privind eficacitatea evaluate anterior, că aditivul are potențialul de a fi eficace la purceii înțărcați. Concluziile privind eficacitatea la purceii înțărcați pot fi extinse la animale aflate în creștere din alte specii de Suidae, în stadiul fiziologic corespunzător. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, ea a verificat raportul referitor la metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.
                  
               
                     (5)
                  
                  
                     Evaluarea benzoatului de sodiu arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, autorizarea aditivului respectiv trebuie să fie reînnoită pentru purceii înțărcați, iar utilizarea sa la purceii din alte specii de Suidae în stadiul fiziologic corespunzător trebuie autorizată, astfel cum se specifică în anexa la prezentul regulament.
                  
               
                     (6)
                  
                  
                     Ca o consecință a reînnoirii autorizației pentru benzoatul de sodiu ca aditiv pentru hrana animalelor, în condițiile prevăzute în anexa la prezentul regulament, Regulamentul de punere în aplicare (UE) nr. 496/2011 trebuie să fie abrogat.
                  
               
                     (7)
                  
                  
                     Deoarece nu există motive de siguranță care să impună aplicarea imediată a modificărilor condițiilor de autorizare a substanței în cauză, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din reînnoirea autorizației.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Substanței specificate în anexă, aparținând categoriei „aditivi zootehnici” și grupei funcționale „alți aditivi zootehnici”, i se acordă o autorizație și o reînnoire a autorizației ca aditiv pentru hrana animalelor, în condițiile stabilite în anexa respectivă.
         
         
            Articolul 2
            Regulamentul de punere în aplicare (UE) nr. 496/2011 se abrogă.
         
         
            Articolul 3
            
               (1)   Substanța menționată la articolul 1 și preamestecurile care o conțin care sunt produse și etichetate înainte de 25 octombrie 2022 în conformitate cu normele aplicabile înainte de 25 aprilie 2022 pot fi, în continuare, introduse pe piață și utilizate până la epuizarea stocurilor existente.
            
            
               (2)   Materiile prime destinate hranei animalelor și hrana combinată pentru animale care conțin substanța menționată la alineatul (1) și care sunt produse și etichetate înainte de 25 aprilie 2023 în conformitate cu normele aplicabile înainte de 25 aprilie 2022 pot fi, în continuare, introduse pe piață și utilizate până la epuizarea stocurilor existente.
            
         
         
            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 aprilie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 268, 18.10.2003, p. 29.
         
            (2)  Regulamentul de punere în aplicare (UE) nr. 496/2011 al Comisiei din 20 mai 2011 privind autorizarea benzoatului de sodiu ca aditiv furajer destinat purceilor înțărcați (JO L 134, 21.5.2011, p. 9).
         
            (3)  EFSA Journal 2021;19(11):6899.
      
      
         
            ANEXĂ
            
                        Numărul de identificare al aditivului
                     
                     
                        Numele titularului autorizației
                     
                     
                        Aditivul
                     
                     
                        Compoziția, formula chimică, descrierea, metoda analitică
                     
                     
                        Specia sau categoria de animale
                     
                     
                        Vârsta maximă
                     
                     
                        Conținutul minim
                     
                     
                        Conținutul maxim
                     
                     
                        Alte dispoziții
                     
                     
                        Sfârșitul perioadei de autorizare
                     
                  
                        mg de substanță activă/kg de hrană completă pentru animale cu un conținut de umiditate de 12 %
                     
                  
                        
                           Categorie: aditivi zootehnici. Grupa funcțională: alți aditivi zootehnici (îmbunătățirea performanțelor zootehnice)
                        
                     
                  
                        4d5
                     
                     
                        Taminco Finland Oy
                     
                     
                        Benzoat de sodiu
                     
                     
                        
                           Compoziția aditivului
                        
                        Formulare sub formă de granule sau pudră cu minimum 99 % benzoat de sodiu
                     
                     
                        Purcei înțărcați din toate speciile de Suidae
                        
                     
                     
                        -
                     
                     
                         
                     
                     
                        4 000 
                     
                     
                        
                                    1.
                                 
                                 
                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecului.
                                 
                              
                                    2.
                                 
                                 
                                    Aditivul nu trebuie utilizat cu alte surse de acid benzoic sau benzoați.
                                 
                              
                                    3.
                                 
                                 
                                    Doza minimă recomandată: 4 000  mg/kg de hrană completă pentru animale cu un conținut de umiditate de 12 %.
                                 
                              
                                    4.
                                 
                                 
                                    Instrucțiunile de utilizare trebuie să indice următoarele: „Purceii înțărcați din toate speciile de Suidae nu trebuie hrăniți cu furaje suplimentare care conțin benzoat de sodiu ca atare. Furajele suplimentare care conțin benzoat de sodiu trebuie să fie amestecate în mod adecvat cu alte ingrediente din rația zilnică.”
                                 
                              
                                    5.
                                 
                                 
                                    Pentru utilizatorii aditivului și ai preamestecurilor, operatorii din sectorul hranei pentru animale trebuie să stabilească proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru ochi, pentru piele și de protecție respiratorie.
                                 
                              
                     
                        25 aprilie 2032
                     
                  
                        
                           Caracterizarea substanței active
                        
                        Benzoat de sodiu
                        Formula chimică: C7H5O2 Na
                        Numărul CAS: 532-32-1
                     
                  
                        
                           Metoda analitică
                            (1)
                        
                        Pentru determinarea benzoatului de sodiu (ca acid benzoic total) în aditivul destinat hranei animalelor, în preamestecurile de hrană combinată pentru animale și în materiile prime destinate hranei animalelor:
                        
                                    —
                                 
                                 
                                    cromatografie lichidă de înaltă performanță cu detecție de ultraviolete (HPLC-UV) - (EN 17298)
                                 
                              Pentru determinarea sodiului total în aditivul pentru hrana animalelor:
                        
                                    —
                                 
                                 
                                    spectrometrie de absorbție atomică (AAS) – EN ISO 6869; sau
                                 
                              
                                    —
                                 
                                 
                                    spectrometrie cu emisie atomică cu plasmă cuplată inductiv (ICP-AES) – EN 15510
                                 
                              
                  
               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports